cyanic-selkie/wikianc huggingface dataset:
আবদুল গফুর (মুক্তিযোদ্ধা)
মুক্তিযুদ্ধে ভূমিকা
১৯৭১ সালে চুয়াডাঙ্গা জেলার দামুড়হুদা উপজেলার দক্ষিণপ্রান্তে ধোপাখালী বিওপি ছিল পাকিস্তানি সেনাবাহিনীর শক্ত একটি প্রতিরক্ষা অবস্থান। মুক্তিবাহিনীর একটি দল ৮ আগস্ট এখানে আক্রমণ করে। এই দলে ছিলেন আবদুল গফুর। তিনি ইপিআরের সদস্য ছিলেন। মুক্তিযোদ্ধাদের বেশির ভাগ ইপিআর সদস্য। পরিকল্পনা অনুযায়ী সেদিন দুপুরের পর  মুহাম্মদ মুস্তাফিজুর রহমানের (বীর বিক্রম) নেতৃত্বে মুক্তিযোদ্ধারা ক্যাম্প থেকে রওনা হন। সন্ধ্যার আগে লক্ষ্যস্থলে পৌঁছে আক্রমণ শুরুর সঙ্গে সঙ্গে পাকিস্তানিরাও পাল্টা আক্রমণ করে। মুক্তিযোদ্ধাদের এই আক্রমণের সংবাদ পাকিস্তানিরা তাদের বাঙালি দোসরদের মাধ্যমে আগেই পেয়ে যায়। তারা প্রস্তুতই ছিল এবং সুরক্ষিত বাংকারে অবস্থান নিয়ে আধুনিক ও স্বয়ংক্রিয় অস্ত্র দিয়ে অনর্গল গোলাবর্ষণ করতে থাকে। এতে মুক্তিযোদ্ধাদের মাথা তোলাও দুঃসাধ্য হয়ে পড়ে। অন্যদিকে মুক্তিযোদ্ধাদের বেশির ভাগের অস্ত্র বলতে পুরোনো থ্রি নট থ্রি রাইফেল এবং ভারতীয় সেনাবাহিনীর দেওয়া এসএলআর ও স্টেনগান। মাত্র কয়েকজনের কাছে উন্নত অস্ত্র। তারা চরম প্রতিকূলতার মধ্যেই সাহস ও বীরত্বের সঙ্গে যুদ্ধ করতে থাকেন। কয়েকজন এই যুদ্ধে অসাধারণ বীরত্ব প্রদর্শন করেন। আবদুল গফুর জীবনের মায়া ত্যাগ করে গুলি করতে করতে পাকিস্তানি প্রতিরক্ষা অবস্থানের কাছাকাছি চলে যান। তার চোখের সামনে শহীদ হন দুই সহযোদ্ধা। এতে তিনি দমে যাননি। মৃত্যুভয় উপেক্ষা করে পাকিস্তানি আক্রমণ প্রতিহত করতে থাকেন। এমন সময় হঠাৎ গুলি এসে লাগে আবদুল গফুরের বুকে। রক্তে ভেসে যায় জায়গাটি। তখনই তার জীবনপ্রদীপ নিভে যায়।
ধোপাখালী ছিল মুক্তিবাহিনীর ৮ নম্বর সেক্টরের বানপুর সাবসেক্টরের অধীন এলাকা। এখানকার পাকিস্তানি প্রতিরক্ষা অবস্থানের কারণে মুক্তিবাহিনীর গণযোদ্ধারা সীমান্ত অতিক্রম করে বাংলাদেশের ভেতরে গেরিলা কার্যক্রম চালাতে পারছিলেন না। এ কারণে ওই এলাকায় মুক্তিবাহিনীর গেরিলা কার্যক্রম স্তিমিত হয়ে পড়ে। পাকিস্তানি সেনাদের সেখান থেকে বিতাড়ন বা তাদের পরিধি সীমিত করার জন্য নিয়মিত মুক্তিবাহিনী পাকিস্তানিদের আক্রমণের সিদ্ধান্ত নেয়। সেদিন যুদ্ধে মুক্তিবাহিনীর আবদুল গফুর, রশিদ আলী (বীর প্রতীক), আবু বাকের, সিদ্দিক আলী ও আবদুল আজিজ শহীদ হন এবং চারজন গুরুতর আহত হন। মুক্তিযোদ্ধারা আবদুল গফুর, রশিদ আলীসহ চারজনের মরদেহ যুদ্ধস্থল থেকে উদ্ধার করতে সক্ষম হন। পরে তাঁদের সমাহিত করেন বাংলাদেশের মাটিতেই। ধোপাখালীর পার্শ্ববর্তী জীবননগরে তাঁদের সমাহিত করা হয়।
শ্যামপুকুর বিধানসভা কেন্দ্র
শ্যামপুকুর (বিধানসভা কেন্দ্র) ভারতের পশ্চিমবঙ্গ রাজ্যের কলকাতা জেলার একটি বিধানসভা কেন্দ্র।
এলাকা
সীমানা পুনর্নির্ধারণ কমিশনের নির্দেশিকা অনুযায়ী, ১৬৬ শ্যামপুকুর (বিধানসভা কেন্দ্র) নিম্নলিখিত ওয়ার্ড গুলি দ্বারা গঠিত হয়। এই বিধানসভার অন্তর্গত কলকাতা পৌরসংস্থার ওয়ার্ড নং ৭, ৮, ৯, ১০, ১৭, ১৮, ১৯,২০, ২১, ২৪ এবং ২৬। শ্যামপুকুর(বিধানসভা কেন্দ্র) ২৪নং কলকাতা উত্তর লোকসভা কেন্দ্র এর অংশ। ২০০৯ সালের সাধারণ নির্বাচনের পূর্বে এটি কলকাতা উত্তরপূর্ব (লোকসভা কেন্দ্র) এর অংশ ছিল।
বিএমডব্লিউ হাইড্রোজেন ৭
বিএমডব্লিউ হাইড্রোজেন ৭ একটি সীমিত উৎপাদিত হাইড্রোজেন ইঞ্জিন চালিত গাড়ি, যা জার্মান গাড়ি নির্মাতা বিএমডব্লিউ কর্তৃক ২০০৫-২০০৭ সালের মাঝে নির্মিত হয়েছিল। গাড়িটি বিএমডব্লিউর গতানুগতিক পেট্রল যান ৭-সিরিজের (ই৬৫) একটি গাড়ি, আরো বিশেষভাবে বলতে গেলে ৭৬০ এলআই মডেলের উপর ভিত্তি করে তৈরি। এটি ৭৬০আই এবং ৭৬০এল আই এর একই ৬ লিটার ভি-১২ মোটর ব্যবহার করছে; তবে, এর ইঞ্জিনটিকে একটু পরিমার্জিত করা হয়েছে যেন তা হাইড্রোজেন এবং গ্যাসোলিন উভয়কেই জ্বালানি হিসেবে ব্যবহার করতে সক্ষম হয়, যার ফলে এটি হয়ে উঠেছে দ্বিযোজী/হাইব্রিড ইঞ্জিন। বর্তমানে যে সমস্ত হাইড্রোজেন চালিত গাড়ি হোন্ডা, জেনারেল মোটরস এবং ডেইমলার এজি উৎপাদন করছে - সেগুলো জ্বালানি কোষ প্রযুক্তি এবং হাইড্রোজেনের মাধ্যমে বিদ্যুৎ উৎপাদন করে গাড়ি চালাবার কাজে ব্যবহার করছে। কিন্তু বিএমডব্লিউর হাইড্রোজেন ৭ এর অন্তর্দহন ইঞ্জিন হাইড্রোজেনকে সরাসরি জ্বালানি হিসেবে ব্যবহার করে।
উৎপাদন
thumb|left|১২-সিলিন্ডার বিশিষ্ট বিএমডব্লিউ হাইড্রোজেন ৭ এর হাইড্রোজেন ইঞ্জিন বিএমডব্লিউ দাবি করেছে হাইড্রোজেন ৭ "বিশ্বের প্রথম উৎপাদন-প্রস্তুত হাইড্রোজেন গাড়ি"; যদিও, হাইড্রোজেন ৭ শুধুমাত্র নির্দিষ্ট কিছু উচ্চ পর্যায়ের ব্যক্তিবর্গের কাছে ধার হিসাবে প্রদান করা হয়েছে। পরীক্ষামূলক মোট মাত্র ১০০ টি যান তারা উৎপাদন করেছে তাদের এ প্রযুক্তি পরীক্ষা করবার লক্ষ্যে এবং ধারণা করা হচ্ছে আর উৎপাদন করবার কোন পরিকল্পনাই তাদের নেই। বিএমডব্লিউ জানিয়েছে তারা শুধুমাত্র বিখ্যাত ব্যক্তিত্ব যেমন রাজনীতিবিদ, মিডিয়া ব্যক্তিত্ব, ব্যবসায়ী এবং বিনোদন শিল্পের নামী ব্যক্তিত্ব যেমন ২০০৭ সালে অ্যাকাডেমি পুরস্কার-বিজয়ী পরিচালক ফ্লোরিয়ান হেনকেল ভন ডোনেরসমার্ক এবং সিক্সট এজি'র চেয়ারম্যান, এরিক সিক্সট নির্বাচন করেছেন, কারণ, হাইড্রোজেন জ্বালানীর সাফল্য অর্জনের জন্য "তারা আদর্শ দূত হবেন" এবং এই নতুন প্রযুক্তির জন্য যে সচেতনতা প্রয়োজন তা ছড়িয়ে দিতে সক্ষম হবেন। এই গাড়িটি কখনো বাণিজ্যিকভাবে উৎপাদন করা হবে কিনা সে ব্যাপারে যথেষ্ট সন্দেহ রয়েছে, এমনকি যদি কখনো হাইড্রোজেন জ্বালানি প্রযুক্তি স্বল্পব্যয়ী এবং "সবুজ" হিসেবে বহুল প্রচলিত হয়ে উঠে এবং পর্যাপ্ত পরিকাঠামো হাইড্রোজেন যানবাহনের চাহিদা বাড়িয়ে দেয় তারপরেও। কারণ হাইড্রোজেন ৭ অনেক ট্রাকের চাইতেও বেশি জ্বালানী ব্যবহার করে, এটি ১৩.৯ লিঃ/১০০ কিমি পেট্রল এবং ৫০ লিঃ/১০০ কিমি হাইড্রোজেন জ্বালানী হিসাবে ব্যবহার করে। নিম্নলিখিত টেবিলে উভয় ইম্পেরিয়াল এবং মার্কিন গ্যালনে জ্বালানি খরচ (লি/১০০ কিমি) দেখানো হল।
জ্বালানি খরচের মূল পার্থক্যের প্রধান কারণ দুটি ভিন্ন ঘনত্বের শক্তি ব্যবহার করা হয়েছে তাই, পেট্রল প্রদায়ক ৩৪.৬ এমজে /লিঃ এবং তরল হাইড্রোজেনের প্রদায়ক ১০.১ [এমজে/লিঃ]। এই শক্তির ঘনত্ব পরিসংখ্যান ভিত্তিতে, ১৩.৯ লিঃ/১০০ কিমি পেট্রলের উপর নির্ভর করে যে কেউ আশা করবে যে হাইড্রোজেনে ৪৭.৬ লিঃ/১০০ কিমি; যেটি ৫০.০ লি/১০০ কিমি থেকে খুব কাছাকাছি। অভ্যন্তরীণ দহন ইঞ্জিন শক্তির একটি উৎস হিসেবে হাইড্রোজেন ফুয়েল সেল প্রযুক্তির ন্যায় সাশ্রয়ি হবার ক্ষেত্রে অনেক পথ অতিক্রম করতে হবে, যদিও এই সিস্টেম যদিও সীমিত কিন্তু এর উৎপাদন যে হচ্ছে সেটাই অনেক বিশাল একটি ব্যাপার।
বৈশিষ্ট্য
গাড়িটি ৬.০ লিটার ভি১২ ইঞ্জিন উভয় প্রিমিয়াম গ্যাসোলিন এবং হাইড্রোজেন জ্বালানিতে চলতে সক্ষম। এটি ১৯১-কিলোওয়াট (২৬০পিএস; ২৫৬ এইচপি) এবং ৩৯০N·m (২৯০ ft·lbf) টর্ক সমৃদ্ধ উভয় জ্বালানীতেই। কারটির বন্ধ থেকে ১০০ কিমি/ঘণ্টা (৬২ মাইল/ঘণ্টা) গতি উঠতে সময় প্রয়োজন ৯.৫ সেকেন্ড। হাইড্রোজেন ফুয়েল ট্যাংকে প্রায় ৮ কেজি (১৮ পাউণ্ড) হাইড্রোজেন, যার সাহায্যে ১২৫ মাইল (২০১ কিমি) পর্যন্ত যাওয়া সম্ভব। পেট্টল ট্যাংকে ১৯.৫ গ্যালন তেল আটে যার সাহায্যে ৬০০ মাইল (৪৮০ কিলোমিটার) ভ্রমণ করা সম্ভব। মিলিত ভাবে সমগতীতে ৪০০ মাইল (৬৪০ কিলোমিটার) যাওয়া সম্ভব। হাইড্রোজেন ৭ চলে ৫.৬ mpg-imp (৫০ লি/১০০কিমি-মার্কিন) হাইড্রোজেনে (তুলনা হিসাবে হোন্ডার FCX Clarity যায় ৮১ mpg-imp (৩.৫ লি/১০০কিমি-মার্কিন)) এবং ১৬.৯ mpg-imp (১৬.৭ লি/১০০কিমি-মার্কিন) পেট্রলে। হাইড্রোজেন ৭ এর ওজন, ৭৬০Li অপেক্ষা প্রায় ৫৫০ পাউন্ড (২৫০ কেজি) বেশি, এর মোট ওজন ৫,১০০ পাউন্ড (২,৩০০ কেজি)।
কাশমারের জামে মসজিদ
কাশমারের জামে মসজিদ, যেখানে জুমার নামাজ আদায় করা হয়, ফাত-আলি শাহ কাজর ১৭৯১ সালে কাশমারে তৈরি করেছিলেন। এই মসজিদটি আমিন আল-তোজার কারাভানসারাইয়ের বিপরীতে অবস্থিত।
রেখা গুপ্তা
রেখা গুপ্তা দিল্লির ভারতীয় জনতা পার্টির নেত্রী। তিনি দিল্লি ইউনিভার্সিটি স্টুডেন্টস ইউনিয়নের প্রাক্তন সাধারণ সম্পাদক এবং সভাপতি, পার্টির জাতীয় কার্যনির্বাহী সদস্য এবং পার্টির দিল্লি রাজ্য ইউনিটের সাধারণ সম্পাদক।
তিনি ১৯৯৬-১৯৯৭ সালে দিল্লি ইউনিভার্সিটি স্টুডেন্টস ইউনিয়নের সভাপতি হন। তিনি ২০০৭ সালে উত্তরী পিতমপুরা (ওয়ার্ড ৫৪) থেকে দিল্লি কাউন্সিলর নির্বাচনে নির্বাচিত হয়েছিলেন। তিনি ২০১২ সালে আবার দিল্লি কাউন্সিলর নির্বাচনে নির্বাচিত হন।
ফারহিও ফারাহ ইব্রাহিম
ফারহিও ফারাহ ইব্রাহিম (Farxiiyo Faarax Ibraahiim, العبارة فرح إبراهيم) হলেন সোমালিয়ার একজন নারী অধিকার কর্মী ও উদ্যোক্তা। নারী অধিকার ও নারী প্রজনন স্বাস্থ্য নিয়ে কাজ করে চলেছেন তিনি।
জীবনী
ফারহিও ফারাহ ইব্রাহিম জন্মেছিলেন সোমালিয়ার এক মুসলিম পরিবারে, ১৯৮২ ও ১৯৮৩ সালের মাঝামাঝি সময়ে। নব্বইয়ের দশকে সোমালিয়ায় গৃহযুদ্ধ চলাকালে তার দাদাকে হত্যা করা হয়েছিলেন, তার মা হয়েছিলেন নির্যাতিতা। অতঃপর, ১৯৯২ সালে তিনি ও তার পরিবার কেনিয়ায় চলে যায়।
অষ্টম শ্রেণীতে পড়াকালীন সময়ে তাকে স্কুল ছাড়তে হয়েছিল। তার সাথে তার থেকে বয়সে অনেক বড় এক ব্যক্তির বিয়ে ঠিক হয়েছিল। তিনি এই অসম বিয়ে থেকে বাঁচতে পরিবার থেকে বিচ্ছিন্ন হন।
২০০২ সালে কেনিয়ার জাতীয় গির্জা পরিষদের প্রজনন স্বাস্থ্যবিষয়ক প্ররোচক হিসেবে নিযুক্ত হন। তিনি এরপর এইচআইভি/এইডস পরীক্ষাবিষয়ক কর্মকাণ্ড পরিচালনা করতে থাকেন। এছাড়াও, তিনি কাজ করেছেন পরিবার পরিকল্পনা নিয়ে, কাজ করেছেন নারী খৎনার বিরুদ্ধে। তার কর্মকাণ্ড তার পরিবার ও তার রক্ষণশীল সমাজব্যবস্থাকে চিন্তিত করেছিল। এসবের দরুন তাকে কেনিয়ার জাতীয় গির্জা কাউন্সিলের চাকরিটা ছাড়তে হয়েছিল।
২০০৮ সালে তিনি উদ্যোক্তা হিসেবে যাত্রা শুরু করেন। এছাড়াও, তিনি নারী ও কিশোরীদের অধিকার নিয়ে কাজ করে চলেছেন।
সম্মাননা
তার কর্মকাণ্ডের স্বীকৃতিস্বরূপ তাকে ২০০৮ সালে আন্তর্জাতিক সাহসী নারী পুরস্কার প্রদান করে মার্কিন পররাষ্ট্র দফতর।
চম্বিয়ালী ভাষা
চম্বিয়ালী ভাষা (টাকরী: 𑚏𑚢𑚶𑚠𑚣𑚭𑚥𑚯) পশ্চিমা পাহাড়ী ভাষাগোষ্ঠীর অন্তর্ভুক্ত একটি ভাষা, যা মূলত উত্তর ভারতের হিমাচল প্রদেশ রাজ্যের চম্বা জেলার চম্বা উপত্যকা ও পার্শ্ববর্তী অঞ্চলে বসবাসকারী জনগোষ্ঠীর ভাষা৷ ইউনেস্কো এই ভাষাটিকে ভারতের বিপন্ন ভাষাগুলির তালিকাভুক্ত করেছে৷ এটির তিনটি মূল উপভাষা, এগুলি হলো বাঁশিয়ারী, বাঁশবাড়ি ও গাদি চম্বিয়ালী৷
অন্যান্য পাহাড়ী ভাষাগুলি মধ্যে মণ্ডিয়ালী ভাষার সাথে এই ভাষার দক্ষিণের উপভাষাগুলির মোটামুটি ৮৩ শতাংশ পারস্পরিক বোধগম্যতা রয়েছে৷
জনসংখ্যা
চম্বিয়ালী ভাষাভাষী লোক মূলত চম্বা অঞ্চলে থাকেন৷ ২০১১ খ্রিস্টাব্দের জনগণনা অনুযায়ী ভারতে চম্বিয়ালী ভাষাভাষীর সংখ্যা ১,২৫,৭৪৬ জন, যেখানে ২০০১ খ্রিস্টাব্দে এই জনসংখ্যা ছিলো ১,২৬,৫৮৯ জন৷ জন সচেতনতার অভাবে যথেষ্ট সংখ্যক লোক নিজেদের হিন্দি এবং পাহাড়ী ভাষা (পাহাড়ি মূলত হিমাচলের ভাষাগুলিকে একত্রিত করতে কেন্দ্রীয় সরকার প্রবর্তিত নাম) বলে উল্লেখ করেছেন৷
মাসের নাম
হিন্দু পঞ্জিকা অনুযায়ী মাসের নামগুলি চম্বিয়ালী ভাষায় নিম্নরূপ:
বর্তমান অবস্থা
চম্বিয়ালী ভাষাটি সাধারণভাবে পাহাড়ি অথবা হিমাচলি ভাষা নামে পরিচিত। তবে কারো কারো মতে বৃহত্তর পাঞ্জাবির ডোগরি ভাষার একটি উপভাষা। এই ভাষাটি কোন সরকারি পদমর্যাদা নেই এবং এটি বর্তমানে হিন্দি ভাষার একটি উপভাষা হিসেবে পরিগণিত হয়। ভাষাটির কোনো সরকারি মর্যাদা নেই৷ ইউনেস্কোর তথ্য অনুসারে এই ভাষাটি বিপন্ন ভাষার তালিকাভুক্ত, অর্থ অধিকাংশ চম্বিয়ালী ভাষাভাষী শিশুরা নিজের মাতৃভাষায় প্রাথমিক শিক্ষালাভে অক্ষম।
অভিতা
অভিথা হলেন একজন ভারতীয় চলচ্চিত্র এবং টেলিভিশন অভিনেত্রী, যিনি তামিল ভাষার চলচ্চিত্র এবং টেলিভিশন ধারাবাহিকে অভিনয় করেছেন। তিনি বিক্রমের সাথে সেথু সহ বেশ কয়েকটি উল্লেখযোগ্য চলচ্চিত্রে অভিনয় করেছেন। তিনি থিরুমতি সেলবম নামে একটি টেলিভিশন ধারাবাহিকে অর্চনা চরিত্রে অভিনয়ের জন্য ব্যাপক প্রশংসা কুড়িয়েছিলেন। এই ধারাবাহিকটি ২০০৭ সাল হতে ২০১৩ সাল পর্যন্ত সান টিভিতে প্রচার করা হয়েছিল। এই ধারাবাহিকে তিনি সঞ্জীবের সাথে অভিনয় করেছেন।
পেশা
কিশোর বয়সে অভিতা ন্যান্সি নামক একটি টেলিভিশন ধারাবাহিকের শ্যুটিং দেখতে যেতেন, যেখানে সংঘভী অভিনয় করেছিলেন। এই টেলিভিশন ধারাবাহিকটি তার বাড়ির কাছে তিরোভুতিয়ারে চিত্রায়ন করা হয়েছিল। উক্ত ধারাবাহিকে পরিচালক তাকে চিনতে পেরেছিলেন এবং তার বাবা-মার সাথে কথা বলেছিলেন এবং তাদের পরবর্তী টেলিভিশন ধারাবাহিক ক্রিমিনাল- এ তাকে নায়িকার বোনের চরিত্রে অভিনয় করার প্রস্তাব প্রদান করেছিলেন। বেশ কয়েকটি ধারাবাহিকে অভিনয় করার পরে, তিনি গোলমাল নামে একটি স্বল্প বাজেটের চলচ্চিত্রে অভিনয় করেছিলেন; যেখানে তিনি প্রধানমন্ত্রীর বোনের চরিত্রে অভিনয় করেছিলেন। তারপরে তিনি মালয়ালম ভাষার বি গ্রেডের চলচ্চিত্র দেবদাসি-এ অভিনয় করেছিলেন। সেই সময়, পরিচালক বালা তাকে সেতু নামে একটি চলচ্চিত্রের একটি শীর্ষস্থানীয় চরিত্রে অভিনয় করতে নির্বাচন করেছিলেন। তিনি উক্ত চলচ্চিত্রে বিক্রমের সাথে অভিনয় করেছিলেন। এই চলচ্চিত্রের তার অভিনীত চরিত্রে অভিনয় করার জন্য পরিচালক তার পূর্বে আরও দুইজনের কাছে গিয়েছিলেন, তবে তারা উভয়ে এই চরিত্রে অভিনয় করতে অস্বীকৃতি জানিয়েছিল। বালা তার অভিনীত চরিত্রটির পরে, তাঁর মঞ্চ নাম অভিতা থেকে জেনিলা-এ পরিবর্তন করেছিলেন। এই চলচ্চিত্রটি ১৯৯৯ সালের ডিসেম্বর মাসে একটি শহরের মঞ্চে দুপুর শো-এ মুক্তি দেওয়া হয়েছিল। এই চলচ্চিত্রটি শুধুমাত্র লোক মুখে প্রচার হয়েছিল এবং চেন্নাইয়ের বেশ কয়েকটি সিনেমা হলে এটি একশো দিনেরও বেশি সময় ধরে চলেছিল। এটি সমালোচকদের কাছ থেকে ইতিবাচক প্রতিক্রিয়া গ্রহণ করার পাশাপাশি বাণিজ্যিকভাবেও সফলতা অর্জন করেছিল। সেতু তামিলের সেরা ফিচার চলচ্চিত্র হিসেবে জাতীয় চলচ্চিত্র পুরস্কার লাভ করেছিল এবং ফিল্মফেয়ার পুরস্কার ও সিনেমা এক্সপ্রেস পুরস্কার-এ সেরা চলচ্চিত্র বিভাগে পুরস্কার জয়লাভ করেছিল। তার দ্বারা অভিনীত তামিল ব্রাহ্মণ মেয়ের চরিত্রটি বেশ প্রশংসা অর্জন করেছিলেন। সেতুর সাফল্যের পরে, অভিতা আরও কয়েকটি চলচ্চিত্রে অভিনয়ের জন্য প্রস্তাব পেয়েছিলেন, তবে তিনি পড়াশুনা শেষ করার জন্য অন্নমালাই বিশ্ববিদ্যালয় থেকে সমাজবিজ্ঞান বিভাগ হতে পিজি শেষ করার রাস্তা বেছে নিয়েছিল। তিনি প্রকাশ করেছিলেন যে, তিনি চলচ্চিত্র জগতে ফিরে আসার সিদ্ধান্ত নেওয়ার পূর্বে তিনি এই শিল্পে তাঁর যোগাযোগ হারিয়ে ফেলেছিলেন এবং তারপরে কেবলমাত্র কয়েকটি তুচ্ছ প্রকল্পে কাজ করেছেন।
শালিনী পাণ্ডে
শালিনী পাণ্ডে (জন্ম ২৩ সেপ্টেম্বর ১৯৯৪) হচ্ছেন একজন ভারতীয় চলচ্চিত্র অভিনেত্রী, যিনি প্রধানত তামিল, তেলুগু ও হিন্দি চলচ্চিত্রে অভিনয় করে থাকেন। তিনি চলচ্চিত্রে নিজেকে প্রতিষ্ঠিত করেন তার অভিষেক চলচ্চিত্র অর্জুন রেড্ডির মাধ্যমে।
কর্মজীবন
তিনি জাবালপুরের একটি থিয়েটারে অভিনয়ের মাধ্যমে তার কর্মজীবন শুরু করেন। তিনি অর্জুন রেড্ডি চলচ্চিত্রে অভিনয়ের মাধ্যমে টলিউডে তার অভিষেক ঘটান। ২০১৯ সালের অক্টোবরে তার অভিনীত হান্ড্রেড পার্সেন্ট কাদল চলচ্চিত্র মুক্তি পায়। তিনি ক্ল্যাসিক চলচ্চিত্র মহানতী চলচ্চিত্রে একটি ভূমিকা পালন করেন। ২০২০ সালে রণবীর সিংয়ের সঙ্গে জয়েশভাই জোরদার চলচ্চিত্রের মাধ্যমে তার বলিউডে অভিষেক ঘটবে।
মানিলণ্ডারিং প্রতিরোধ আইন, ২০০২
মানিলণ্ডারিং প্রতিরোধ আইন, ২০০২ বাংলাদেশের একটি আইন যা ২০০২ সালের ৭ নং আইন হিসাবে চিহ্নিত এবং ৭ই এপ্রিল, ২০০২ তারিখে আইন হিসাবে প্রচারিত। আইনটি ৩০শে এপ্রিল ২০০২ তারিখ থেকে কার্যকর হয়। এ আইনে পাঁচটি অধ্যায়ে ১৯টি ধারা রয়েছে। পূর্ববর্তী সময়ে দেশে অবৈধ পন্থায় আয় ও সম্পদ উপার্জন এবং বৈধতার প্রয়োজনে বিদেশে পাচারের পরিপ্রেক্ষিতে এই আইন প্রণয়ন করা হয়েছিল। এ আইনটি “মানি লন্ডারিং প্রতিরোধ (সংশোধন) আইন” দ্বারা ২০০৩ সালে সংশোধন করা হয়।  পরে, ২০১২ সালে এই আইনটি রহিত করা হয়।
মানিলণ্ডারিং
মানিলণ্ডারিং (ইং: Money laundering) হলো কালো টাকাকে সাদা করার একটি প্রক্রিয়া। বিভিন্ন হাতবদলের মধ্য দিয়ে অবৈধভাবে উপার্জিত টাকাকে বৈধ উৎস থেকে উপার্জিত প্রতিপন্ন করার প্রচেষ্টাই মানিলণ্ডারিং। এই উদ্দেশ্যে সাধারণত বিদেশ টাকা পাচার করা হয়ে থাকে এবং পরবর্তীতে বৈধ পথে দেশে আনয়ন করা হয়।
আইনের প্রথম অধ্যায়
প্ররম্ভিক অধ্যায়ে আইনের শিরোনাম বিবৃত হয়েছে িএবং বিভিন্ন শব্দের সংজ্ঞার্থ প্রদান করা হয়েছে। যেমন বলা হয়েছে “মানিলন্ডারিং” অর্থ (অ) অবৈধ পন্থায় প্রত্যক্ষ বা পরোক্ষভাবে আহরিত বা অর্জিত সম্পদ; এবং (আ) বৈধ বা অবৈধ পন্থায় প্রত্যক্ষ বা পরোক্ষভাবে আহরিত বা অর্জিত সম্পদের অবৈধ পন্থায় হস্তান্তর, রূপান্তর, অবস্থানের গোপনকরণ বা উক্ত কাজে সহায়তা করা।
আইনের দ্বিতীয় অধ্যায়
মানিলণ্ডারিং প্রতিরোধের লক্ষ্যে এ অধ্যায়ে বাংলাদেশের কেন্দ্রীয় ব্যাংক বাংলাদেশ ব্যাংকের দায়িত্ব ও আইনী এখতিয়ারের কথা বর্ণনা করা হয়েছে।
আইনের তৃতীয় অধ্যায়
এ অধ্যায়ে মানিলন্ডারিং আদালত প্রতিষ্ঠার কথা বলা হয়েছে। যেমন এ আইনের ৭ ধারায় বলায় হয়েছে “আদালত এই আইনের অধীন অপরাধের জন্য নির্ধারিত দণ্ড আরোপ এবং উপযুক্ত ক্ষেত্রে তদন্তাদেশ, অবরুদ্ধকরণাদেশ, ক্রোকাদেশ, অর্থদণ্ড এবং ক্ষতিপূরণ আদেশসহ অন্যান্য আদেশ প্রদান করিতে পারিবে৷”।
আইনের চতুর্থ অধ্যায়
এ আইন অপরাধ ও শাস্তি সংক্রান্ত। যেমন ১৩(১) ধারায় বিধান রয়েছে যে, কোন ব্যক্তি মানিলন্ডারিং এর সাথে কোনভাবে জড়িত থাকিলে তিনি অপরাধ করিয়াছেন বলিয়া গণ্য হইবেন৷ এছাড়া ১৩(২) ধারায় বিধান রয়েছে যে মানিলণ্ডারিং অপরাধের জন্য সংশ্লিষ্ট অপরাধী অন্যুন ছয় মাস এবং অনধিক সাত বৎসর কারাদণ্ডে দণ্ডনীয় হইবে এবং অপরাধের সহিত জড়িত অর্থের অনধিক দ্বিগুণ অর্থদণ্ডে দণ্ডনীয় হইবে৷
আইনের পঞ্চম অধ্যায়
এই অধ্যায়ে বিভিন্ন বিষয় বিবৃত। যেমন মানিলন্ডারিং প্রতিরোধ ও সনাক্তকরণে ব্যাংক, আর্থিক প্রতিষ্ঠান এবং আর্থিক কর্মকাণ্ডের সহিত জড়িত অন্যান্য সংস্থার দায়-দায়িত্ব এই অধ্যায়ে বর্ণিত। এ অধ্যায়ের ১৮ ধারায় বলা হয়েছে যে, “আইনের উদ্দেশ্য পূরণকল্পে সরকার কোন বিদেশী রাষ্ট্রের সহিত চুক্তি সম্পাদন করিতে পারিবে৷”
ওমর সামাদ
ওমর সামাদ ২০১৪ সাল থেকে আফগানিস্তানের প্রধান নির্বাহী আবদুল্লাহর জ্যেষ্ঠ উপদেষ্টা ছিলেন। তিনি ২০০৪ থেকে ২০০৯ পর্যন্ত কানাডায় এবং ২০০৯ থেকে ২০১১ পর্যন্ত ফ্রান্সে আফগান রাষ্ট্রদূত হিসেবে কাজ করেছেন। ওয়াশিংটন ডিসি ২০১২-১৩ সালে ইউনাইটেড স্টেটস পিস অফ পিস-এ জ্যেষ্ঠ আফগান বিশেষজ্ঞ হিসাবে কাজ করার পরে তিনি ২০১৩-১৪ সালে ওয়াশিংটন, ডিসি-র নিউ আমেরিকা ফাউন্ডেশন-এর জ্যেষ্ঠ মধ্য এশিয়া সহকর্মী ছিলেন।
প্রাথমিক জীবন
সামাদ ওয়াশিংটন ডিসিতে আমেরিকান বিশ্ববিদ্যালয় থেকে স্নাতক ডিগ্রি অর্জন করেন, যেখানে তিনি ১৯৯১ সালে যোগাযোগ ও আন্তর্জাতিক বিষয়ক বিষয়ে স্নাতক ডিগ্রি লাভ করেন। তিনি ২০০৬ সালে ম্যাসাচুসেটস-এর টুফ্টস বিশ্ববিদ্যালয়ের ফ্লেচার স্কুল অফ ল এবং ডিপ্লোমাসি থেকে আন্তর্জাতিক সম্পর্কের (জিএমএএপি) বিষয়ে স্নাতকোত্তর ডিগ্রি অর্জন করেন।
পেশা
সামাদ ১৯৮১ এবং ২০০১ সালের মধ্যে আমেরিকার আইটি প্রাইভেট সেক্টরের ক্ষেত্রে ডেটাক্রাউন ইনকর্পোরেটেড, ইলেক্ট্রনিক ডেটা সিস্টেমস (ইডিএস) এবং ওয়াশিংটন মেট্রোপলিটন এরিয়া ট্রানজিট অথরিটি (ডব্লুএমটিএ)-এর মতো কর্পোরেশনগুলোতে কাজ করেছিলেন। ১৯৮০ এবং ১৯৯০-এর দশক জুড়ে তিনি আফগানিস্তানে স্বাধীনতা এবং গণতন্ত্রের পক্ষে ছিলেন। ১৯৯৬ সালে তিনি ভার্জিনিয়ায় অবস্থিত আফগানিস্তান তথ্য কেন্দ্রের অংশ হিসাবে আজাদী আফগান রেডিও এবং এর ওয়েবসাইট চালু করেছিলেন। ১১ই সেপ্টেম্বরের হামলার পরে, তিনি আফগানিস্তানের বন চুক্তির সময় সিএনএন-এর ভাষ্যকার ও বিশ্লেষক হিসাবে কাজ করেছিলেন।
তিনি ২০০৪ সালের অক্টোবর থেকে জুন ২০০৯ পর্যন্ত কানাডায় আফগান রাষ্ট্রদূত এবং জুন ২০০৯ থেকে জুলাই ২০১১ পর্যন্ত ফ্রান্সে রাষ্ট্রদূতের দায়িত্ব পালন করেছেন। তিনি চিলির প্রথম আফগান অনাবাসী রাষ্ট্রদূত এবং মোনাকোর আধিপত্য (২০১০) হিসাবে স্বীকৃত হয়েছিলেন। কূটনৈতিক ক্যারিয়ারে (২০০১ থেকে ২০১১) তিনি জাতিসংঘ, এনএএম, ইসলামিক সম্মেলন এবং টোকিও (২০০২) ও বার্লিন (২০০৪) পুনর্গঠন সম্মেলনসহ আফগানিস্তানের বিশেষায়িত সম্মেলনে আফগান প্রতিনিধি দলের সদস্য ছিলেন। তিনি আফগানিস্তান-মার্কিন-পাকিস্তানের সাথে ত্রিপক্ষীয় সুরক্ষা কমিশনে বৈদেশিক মন্ত্রণালয়ের প্রতিনিধিত্ব করেছিলেন। তিনি জানুয়ারি ২০১২ থেকে জানুয়ারি ২০১৩ পর্যন্ত ওয়াশিংটন, ডিসির ইউনাইটেড স্টেটস অফ পিস-এর আফগান জ্যেষ্ঠ বিশেষজ্ঞ ছিলেন।
তিনি কাবুলে ডিসেম্বর ২০০১ থেকে সেপ্টেম্বর ২০০৪ সাল পর্যন্ত পররাষ্ট্র মন্ত্রণালয়ের মুখপাত্র ও তথ্য এবং মিডিয়া বিভাগের মহাপরিচালক ছিলেন। এ সময় তিনি একজন উপদেষ্টা, বক্তৃতা-লেখক ও মন্ত্রণালয়ের সংস্কার কমিটির সদস্য হিসেবে দায়িত্ব পালন করেন।
তিনি জ্যেষ্ঠ মধ্য এশিয়া সহকর্মী ছিলেন নিউ আমেরিকা ফাউন্ডেশন ওয়াশিংটন, ডিসি এবং সিল্করোড কনসাল্টিং এলএলসি-র সভাপতি।
ব্যক্তিগত জীবন
সামাদ সংসার জীবন থেকে আলাদা হয়ে গেছেন এবং সোলেইমান ও আরমান নামে তার দুটি সন্তান রয়েছে।
বাদল রায় (ফুটবলার)
বাদল রায় (মৃত্যু: ২২ নভেম্বর ২০২০) একজন বাংলাদেশী পেশাদার ফুটবল খেলোয়াড়, ক্রীড়া সংগঠক ও রাজনীতিবিদ ছিলেন। বাদল তার খেলোয়াড়ি জীবনের পুরো সময় ঢাকা মোহামেডানের হয়ে একজন মধ্যমাঠের খেলোয়াড় হিসেবে খেলেছিলেন।
১৯৭৭–৭৮ মৌসুমে, বাংলাদেশী ক্লাব ঢাকা মোহামেডানের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছিলেন; ঢাকা মোহামেডানের হয়ে ১২ মৌসুম খেলার পর তিনি অবসর গ্রহণ করেছিলেন। ১৯৮১ সালে, বাদল বাংলাদেশের হয়ে আন্তর্জাতিক পর্যায়ে অভিষেক করেছিলেন।
ব্যক্তিগতভাবে, বাদল বেশ কিছু পুরস্কার জয়লাভ করেছিলেন, যার মধ্যে ২০০৯ সালে জাতীয় ক্রীড়া পুরস্কার জয় অন্যতম। দলগতভাবে, বাদল সর্বমোট ৫টি শিরোপা জয়লাভ করেছিলেন, যার সবগুলো ঢাকা মোহামেডানের হয়ে জয়লাভ করেছিলেন।
আন্তর্জাতিক ফুটবল
১৯৮১ সালে, বাদল ঢাকায় অনুষ্ঠিত প্রথম রাষ্ট্রপতির গোল্ড কাপে অংশগ্রহণ করার মাধ্যমে আন্তর্জাতিক ফুটবলে বাংলাদেশের হয়ে অভিষেক করেছিলেন। উক্ত প্রতিযোগিতায় তার দল সেমি-ফাইনাল পর্যন্ত পৌঁছেছিল। জাতীয় দলের হয়ে তার স্মরণীয় মুহূর্তটি ১৯৮২ সালে দিল্লি এশিয়াডে মালয়েশিয়ার বিরুদ্ধে বাংলাদেশের ২–১ গোলের ব্যবধানে জয়লাভ করা।
অবসর
খেলোয়াড়ি জীবনের ইতি টানার পর ১৯৯১ সালে, বাদল বাংলাদেশের পঞ্চম জাতীয় সংসদ নির্বাচনে আওয়ামী লীগের প্রার্থী হিসেবে নির্বাচনে অংশগ্রহণ করেছিলেন, তবে তিনি উক্ত নির্বাচনে জয়লাভ করতে ব্যর্থ হয়েছিলেন। তিনি ২০০৮ থেকে ২০২০ সাল পর্যন্ত বাংলাদেশ ফুটবল ফেডারেশনের সহ-সভাপতির দায়িত্ব পালন করেছিলেন। এছাড়াও তিনি বাংলাদেশ অলিম্পিক অ্যাসোসিয়েশনের সহ-সভাপতিরও দায়িত্ব পালন করেছিলেন।
ব্যক্তিগত জীবন
বাদল রায় বাংলাদেশে জন্মগ্রহণ করেছিলেন এবং ২০২০ সালের ২২শে নভেম্বর তারিখে মৃত্যুবরণ করেছেন।
পুরস্কার
ক্রীড়াক্ষেত্রে অবদানের জন্য তিনি ২০০৯ সালে জাতীয় ক্রীড়া পুরস্কার অর্জন করেছেন।
বার্বাডোস জাতীয় ক্রিকেট দল
বার্বাডোস জাতীয় ক্রিকেট দল (Barbados national cricket team) বার্বাডোসের জাতীয় ক্রিকেট দল। আন্তর্জাতিক ক্রিকেট কাউন্সিলের (আইসিসি) সদস্য ওয়েস্ট ইন্ডিজ ক্রিকেট বোর্ডের (ডব্লিউআইসিবি) নিয়ন্ত্রণাধীন বার্বাডোস ক্রিকেট অ্যাসোসিয়েশন (বিসিএ) কর্তৃক দলটি পরিচালিত হয়ে আসছে। বিসিএ’র নিজস্ব ক্ষমতা রয়েছে ও আন্তর্জাতিক পর্যায়ে বার্বাডীয়রা ওয়েস্ট ইন্ডিজ ক্রিকেট দলের পক্ষে খেলে থাকে।
১৯৯৮ সালের কমনওয়েলথ গেমস প্রতিযোগিতায় ক্রিকেটে অংশগ্রহণ ব্যতিরেকে বার্বাডোস দল কোন আন্তর্জাতিক প্রতিযোগিতায় অংশ নেয়নি। তবে, ক্যারিবীয় অঞ্চলে আন্তঃআঞ্চলিক প্রতিযোগিতার অংশ হিসেবে পেশাদার ক্রিকেট লীগে আঞ্চলিক চার-দিনের প্রতিযোগিতা ও আঞ্চলিক সুপার৫০ প্রতিযোগিতায় দলটি খেলে থাকে। বিশেষ প্রাধিকারপ্রাপ্ত দল হিসেবে বার্বাডোস প্রাইম নাম ধারণ করে দলটি পেশাদার ক্রিকেট লীগে প্রতিদ্বন্দ্বিতা করে আসছে।
সর্বাপেক্ষা প্রথিতযশা বার্বাডীয় ক্রিকেটারদের মধ্যে জর্জ চ্যালেনর, জোয়েল গার্নার, গর্ডন গ্রীনিজ, ওয়েস হল, ডেসমন্ড হেইন্স, কনরাড হান্ট, ম্যালকম মার্শাল, গ্যারি সোবার্স, ক্লাইড ওয়ালকট, এভারটন উইকস, ফ্রাঙ্ক ওরেল প্রমূখ রয়েছেন।
ইতিহাস
কমপক্ষে অষ্টাদশ শতাব্দীর শেষদিক থেকে বার্বাডোসে ক্রিকেট খেলার প্রচলন শুরু হয়। ফেব্রুয়ারি, ১৮৬৫ সালে বার্বাডোস দল ব্রিজটাউনের গ্যারিসন সাভানায় আয়োজক দল তৎকালে ডেমেরারা নামে পরিচিত গায়ানার মুখোমুখি হয়। পরবর্তীকালে এ খেলাটিই ওয়েস্ট ইন্ডিজে প্রথমবারের মতো প্রথম-শ্রেণীর ক্রিকেট খেলা হিসেবে গণ্য হয়। খেলায় বার্বাডোস দল ১৩৮ রানে জয় পায়। তবে, পরের বছর জর্জটাউনে অনুষ্ঠিত ফিরতি খেলায় তারা দুই উইকেটে পরাজয়বরণ করেছিল। সেপ্টেম্বর, ১৮৯১ সালে আন্তঃঔপনিবেশিক প্রতিযোগিতার উদ্বোধনী আসর বসে। প্রথমবারের মতো অনুষ্ঠিত এ প্রতিযোগিতায় বার্বাডোস, ব্রিটিশ গায়ানা এবং ত্রিনিদাদ ও টোবাগো দল নিয়মিতভাবে অংশ নিতে থাকে। ১৯০৭-০৮ মৌসুম পর্যন্ত প্রতি দুই বছর অন্তর এ প্রতিযোগিতা অনুষ্ঠিত হয়। এরপর প্রথম বিশ্বযুদ্ধের পর থেকে ১৯৩৮-৩৯ মৌসুম পর্যন্ত সাংবার্ষিক এ প্রতিযোগিতা অনুষ্ঠিত হতো। এ পর্যায়ে অনুষ্ঠিত ২৮বারের মধ্যে ১১বার দলটি শিরোপা জয় করে। পাঁচবার চূড়ান্ত পর্বে অংশ নিতে পারেন দলটি।
জানুয়ারি, ১৮৮৮ সালে বার্বাডোস তাদের প্রথম খেলা ওয়েস্ট ইন্ডিজের কোন ব্রিটিশ উপনিবেশবিহীন দলের বিপক্ষে খেলে। শোখিন খেলোয়াড়দের নিয়ে গড়া দলটি মার্কিন যুক্তরাষ্ট্রের প্রতিনিধিত্ব করেছিল। ঐ খেলাটি প্রথম-শ্রেণীবিহীন ছিল। তবে, ১৮৯০-এর দশকে বেশ কয়েকটি দল ইংল্যান্ড থেকে খেলতে আসে ও প্রথম-শ্রেণীর মর্যাদাপ্রাপ্ত হয়। ১৮৯৬ সালে বার্বাডোস দল প্রথমবারের মতো জ্যামাইকার বিপক্ষে খেলে। খেলায় তারা ইনিংস ও আট রানের ব্যবধানে জয় পায়। ১৮৯৭ সালে প্রথমবারের মতো ওয়েস্ট ইন্ডিজের প্রতিনিধিত্বকারী দল প্রতিষ্ঠা করা হয়। ১৮৯৬-৯৭ মৌসুমে আর্থার প্রিস্টলি’র নেতৃত্বে ইংরেজ দল খেলতে আসে। ঐ দলে হ্যারল্ড অস্টিন, ডোনাল্ড ম্যাকাউলি ও ক্লিফোর্ড গুডম্যান - এ তিনজন বার্বাডীয় খেলোয়াড়ের অংশগ্রহণ ছিল। পরবর্তীকালে বার্বাডোস আইনসভার স্পিকার ও পরবর্তীতে প্রথম বার্বাডীয় হিসেবে ওয়েস্ট ইন্ডিজের অধিনায়কের দায়িত্ব নিয়ে জানুয়ারি, ১৯০২ সালে রিচার্ড বেনেটের নেতৃত্বাধীন আরেকটি ইংরেজ দলের বিপক্ষে মুখোমুখি হন।
১৯২৮ সালে ওয়েস্ট ইন্ডিজ দল তাদের ইতিহাসের প্রথম টেস্ট খেলায় অবতীর্ণ হয়। স্বাগতিক ইংল্যান্ড দলের বিপক্ষে ১৭-সদস্যের দলটিতে পাঁচজন বার্বাডীয় খেলোয়াড়ের অংশগ্রহণ ছিল। ঐ সফরে সর্বাপেক্ষা অভিজ্ঞতাসম্পন্ন বার্বাডীয় হিসেবে ৪০ বছর বয়সী জর্জ চ্যালেনর ছিলেন। তিনি তখন ওয়েস্ট ইন্ডিয়ান ব্যাটসম্যানদের সেরাদের সেরা হিসেবে পরিচিতি পেয়েছিলেন। প্রথম বার্বাডীয় হিসেবে টেস্ট ক্রিকেটে ওয়েস্ট ইন্ডিজের পক্ষে অধিনায়কত্ব করেছেন টেডি হোড। ১৯২৯-৩০ মৌসুমে ওয়েস্ট ইন্ডিজের সদস্যরূপে সফরকারী ইংল্যান্ড দলের বিপক্ষে নেতৃত্ব দিয়েছেন। ঐ খেলাটি ব্রিজটাউনের কেনসিংটন ওভালে অনুষ্ঠিত হয়েছিল ও ওয়েস্ট ইন্ডিজের মাটিতে প্রথম টেস্ট খেলার আয়োজন করা হয়। ১৯৩০-৩১ মৌসুমে ওয়েস্ট ইন্ডিজ দল প্রথমবারের মতো অস্ট্রেলিয়া ও নিউজিল্যান্ড গমন করে। এ সফরে আরেক বার্বাডীয় বোলার হারম্যান গ্রিফিথ প্রথম বোলার হিসেবে টেস্ট ক্রিকেটে ডন ব্র্যাডম্যানকে শূন্য রানে বিদেয় করেছিলন।
ফেব্রুয়ারি, ১৯৪৬ সালে দুই বার্বাডীয় ব্যাটসম্যান - ক্লাইড ওয়ালকট ও ফ্রাঙ্ক ওরেল প্রথম-শ্রেণীর ক্রিকেটে সর্বোচ্চ রানের জুটি গড়ে বিশ্বরেকর্ড গড়েন। ত্রিনিদাদের বিপক্ষে তারা নিরবিচ্ছিন্নভাবে ৫৭৪ রান তুলেছিলেন। ওয়ালকট, ওরেল ও আরেক বার্বাডীয় এভারটন উইকস ১৯৪৭-৪৮ মৌসুমে সফরকারী ইংল্যান্ড দলের বিপক্ষে একযোগে অভিষেক পর্ব সম্পন্ন করেন। পরবর্তীতে এ তিনজন থ্রিডব্লিউজ নামে পরিচিতি লাভ করেন ও মাঝারিসারিতে খেলার অন্যতম সেরা অবস্থান গড়ে তুলেন। তারা ১৯৪০-এর দশকের শেষদিক থেকে ১৯৫০-এর দশকের শেষদিক পর্যন্ত ওয়েস্ট ইন্ডিজ দলের প্রধান সদস্যের মর্যাদাপ্রাপ্ত হন। তারা সকলেই নাইটহুডধারী হন ও ২০০৯ সালে আইসিসি হল অব ফেম প্রবর্তনকালে অন্তর্ভুক্ত হন। ফ্রাঙ্ক ওরেল ওয়েস্ট ইন্ডিজের প্রথম কৃষ্ণাঙ্গ খেলোয়াড় হিসেবে ওয়েস্ট ইন্ডিজ দলকে নেতৃত্ব দেন। ১৯৬০-৬১ মৌসুমে অস্ট্রেলিয়া গমনে এ কীর্তি স্থাপন করেন। তার পরিবর্তে অপর বার্বাডীয় ক্রিকেটার গারফিল্ড সোবার্স দলের অধিনায়কত্ব করেন। ১৯৫৮ সালে পাকিস্তানের বিপক্ষে তিনি অপরাজিত ৩৬৫ রান তুলেন ও পরবর্তী ৩৬ বছর তার এ সংগ্রহ সর্বোচ্চ টেস্ট রান হিসেবে রেকর্ড বহিতে টিকে থাকে।
স্বাধীনতা পরবর্তী সময়কাল
৩০ নভেম্বর, ১৯৬৬ তারিখে বার্বাডোস স্বাধীনতা লাভ করে। এরপূর্বে ১৯৫৮ থেকে ১৯৬২ সাল পর্যন্ত স্বল্পকালীন ওয়েস্ট ইন্ডিজ ফেডারেশনের সদস্য ছিল। ১৯৬৫-৬৬ মৌসুমে শেল শীল্ডের উদ্বোধনী আসর অনুষ্ঠিত হয়। আঞ্চলিক পর্যায়ের চারদিনের ঐ প্রতিযোগিতাটি ঐ বছরের শুরুতে আয়োজন করা হয়। এতে বার্বাডোস বিজয়ী হয়। ১৯৩৯ সালের পর এবারই প্রথম আনুষ্ঠানিকভাবে প্রথম-শ্রেণীর ক্রিকেট অবকাঠামোয় পরিচালিত হয়। এ ছাড়াও, আন্তঃঔপনিবেশ প্রতিযোগিতা অনুষ্ঠিত হয়। ১৯৭৩ সালে বার্বাডোস দল ১৯৭২-৭৩ মৌসুমে ব্যাংকস ট্রফির উদ্বোধনী আসরে অংশ নেয়। এ প্রতিযোগিতাটি বর্তমানে রিজিওন্যাল সুপার৫০ নামে ওয়েস্ট ইন্ডিজে সীমিত ওভারের প্রতিযোগিতা হিসেবে অনুষ্ঠিত হচ্ছে। শেল শীল্ডের শুরুরদিকের বছরগুলোয় বার্বাডোস দল একচ্ছত্র প্রভাববিস্তার করেছিল। প্রথম ২০টি আসরের ১২টিতেই দলটি শিরোপা জয় করে। তন্মধ্যে, ১৯৭৫-৭৬ মৌসুম থেকে ১৯৭৯-৮০ মৌসুম পর্যন্ত একাধারে পাঁচবার বিজয়ী হয়। একদিনের খেলায় বার্বাডোস দল প্রতিযোগিতার প্রথম তিন আসরে বিজয়ী হয়। পরবর্তীতে ১৯৮৭-৮৮ মৌসুমের পূর্ব-পর্যন্ত আর সফলতা পায়। এরপর, ২০০২-০৩ মৌসুমের রেড স্টিপ বোল প্রতিযোগিতায় পঞ্চম শিরোপা পায়।
১৯৭৫ ও ১৯৭৯ সালের ক্রিকেট বিশ্বকাপের শিরোপা জয় করে ওয়েস্ট ইন্ডিজ দল। ঐ প্রতিযোগিতা দুটোয় যথাক্রমে তিন ও চারজন বার্বাডীয় খেলোয়াড়ের অংশগ্রহণ ছিল। বার্বাডীয় প্রতিভা জোয়েল গার্নার ১৯৭৯ সালের চূড়ান্ত খেলায় ইংল্যান্ডের বিপক্ষে পাঁচ-উইকেট লাভ করেছিলেন। ম্যালকম মার্শাল দলের সদস্য থাকলেও কোন খেলায় অংশগ্রহণের সুযোগ লাভ করতে পারেননি। এর পূর্বের বছরই কেবল টেস্টে অভিষেক পর্ব সম্পন্ন করেছিলেন। এরপর, ১৯৮০-এর দশকে বিশ্বের অন্যতম শীর্ষস্থানীয় ফাস্ট বোলারের সম্মাননা লাভ করেন। ওয়েস্ট ইন্ডিজের পক্ষে সর্বাধিক টেস্ট উইকেট লাভের নতুন রেকর্ড গড়েন। পরবর্তীতে, কোর্টনি ওয়ালশ রেকর্ডটি নিজের করে নেন। ১৯৮০-এর দশকের পুরোটা সময় গর্ডন গ্রীনিজ ও ডেসমন্ড হেইন্স উদ্বোধনী ব্যাটসম্যান হিসেবে খেলেন। তারা উভয়েই বার্বাডীয়। ১৯৭৮ থেকে ১৯৯১ সময়কালে এ দুজন একত্রে ১৪৮টি ইনিংসে ব্যাটিং উদ্বোধনে নামেন ও উভয়ে ৬,৪৮২ রান তুলেন। উদ্বোধনী ব্যাটসম্যান হিসেবে তাদের গড়া এ রেকর্ড অক্ষত রয়েছে।
১৯৯৮ সালে মালয়েশিয়ার কুয়ালালামপুরে অনুষ্ঠিত কমনওয়েলথ গেমসে বার্বাডোসসহ অন্যান্য ওয়েস্ট ইন্ডিয়ান দল স্বতন্ত্রভাববে ক্রিকেট বিষয়ে অংশ নেয়। এটিই প্রথম ও একমাত্র ঘটনা হিসেবে স্বীকৃত। বার্বাডোস দল খুব সহজেই উত্তর আয়ারল্যান্ড ও বাংলাদেশ দলকে পরাজিত করে। তবে, গ্রুপ পর্বের শেষ খেলায় দক্ষিণ আফ্রিকার কাছে পরাজিত হলে সেমি-ফাইনালে উত্তীর্ণ হতে পারেনি। কমনওয়েলথ গেমসে দলের অংশগ্রহণকালীন সময়ে ঘরোয়া প্রথম-শ্রেণীর ক্রিকেটে ১৯৯৪-৯৫ মৌসুম থেকে ২০০৩-০৪ মৌসুমে পর্যন্ত দশটি শিরোপার ছয়টিতে তাদের দখলে ছিল।
আন্তর্জাতিক পর্যায়ে ২০০৯ সালে ফ্লয়েড রেইফার সফরকারী বাংলাদেশ দলের বিপক্ষে ওয়েস্ট ইন্ডিজ দলের অধিনায়কের দায়িত্বে ছিলেন। ১৯৯০ সালে ডেসমন্ড হেইন্সের পর প্রথম বার্বাডীয় হিসেবে এ সুযোগ পান। তবে, খেলোয়াড়দের ধর্মঘটের কারণে তার মনোনয়ন স্বল্পকালীন ছিল। সাম্প্রতিককালে বার্বাডীয় হিসেবে টেস্টে অধিনায়কত্ব লাভের সুযোগ লাভ করেছেন জেসন হোল্ডার। ২০১৫ সালে শ্রীলঙ্কার বিপক্ষে তাকে নেতৃত্বের দায়িত্ব দেয়া হয়।
মাঠ
ব্রিজটাউনের কেনসিংটন ওভাল বার্বাডোসের প্রধান মাঠ। এ মাঠের দর্শক ধারণ সক্ষমতা ২৮,০০০। দেশের একমাত্র মাঠ হিসেবে কেনসিংটন ওভালে টেস্ট, ওডিআই বা টুয়েন্টি২০ আন্তর্জাতিক খেলা আয়োজন করা হয়। ২০০৭ সালের ক্রিকেট বিশ্বকাপের চূড়ান্ত খেলাটি এ মাঠে আয়োজন করা হয়েছিল। এছাড়াও, বার্বাডোসে অতিরিক্ত আরও নয়টি মাঠ রয়েছে। ঐগুলোয় অতিথি দলের বিপক্ষে প্রথম-শ্রেণীর ক্রিকেট বা লিস্ট এ মর্যাদাপ্রাপ্ত খেলা আয়োজন করা হয়। শুরু থেকে ব্যবহার করা মাঠের তালিকা নিম্নে দেয়া হলো:
বার্বাডোসে আরও একটি মাঠে প্রথম-শ্রেণীর ক্রিকেট খেলা আয়োজনের ব্যবস্থা রয়েছে। তবে, ফোর রোডসের ফোরস্কয়ার পার্কে আয়োজক দল হিসেবে কোন খেলা অনুষ্ঠিত হয়নি।
ড্যানিয়েল ম্যাকিনন হ্যামিল্টন
স্যার ড্যানিয়েল ম্যাকিনন হ্যামিল্টন (৬ ডিসেম্বর ১৮৬০ ― ৬ ডিসেম্বর ১৯৩৯) ছিলেন একজন স্কটিশ ব্যবসায়ী। তিনি ভারতে এসে বাংলার গ্রামীণ ও সামাজিক উন্নয়নে সক্রিয় অংশগ্রহণ করেন। তিনি ছিলেন ভারতবর্ষে সমবায় আন্দোলনের পথিকৃৎ।
জন্ম ও প্রারম্ভিক জীবন
ড্যানিয়েল ম্যাকিনন হ্যামিল্টন ১৮৬০ খ্রিস্টাব্দের ৬ ডিসেম্বর স্কটল্যান্ডের পশ্চিম উপকূলের অদূরে আরান দ্বীপে এক ব্যবসায়ী পরিবারে জন্মগ্রহণ করেন। লেখাপড়ার শেষে তিনি ১৮৮০ খ্রিস্টাব্দে তাদের বোম্বাইস্থিত বাণিজ্য সংস্থা ম্যাকিনন-ম্যাকেঞ্জির শাখা দেখাশোনার জন্য ভারতে আসেন। তিনি মার্গারেট এলিজাবেথকে বিবাহ করেন।
কর্মজীবন
alt=|থাম্ব| গোসাবায় স্যার ড্যানিয়েল হ্যামিল্টনের বাংলো বিংশ শতাব্দীর প্রথম দিকে তিনি ম্যাকিনন ম্যাকেঞ্জির কলকাতা শাখার প্রধান হয়ে আসেন। ১৯০৩ খ্রিস্টাব্দে কলকাতার কাছে তৎকালীন অবিভক্ত চব্বিশ পরগনা জেলার সুন্দরবনের গোসাবা ও রাঙাবেলিয়া দ্বীপে ১৪৩ ও ১৪৯ নম্বর লটে প্রায় নয় হাজার একর জমি চল্লিশ বৎসরের ইজারায় নেন। কাঠ ইত্যাদির সাহায্যে নদীবাঁধ তৈরি করে জমি পুনরুদ্ধার করেন। তিনি বাংলাকে ভালোবেসে নিজের জমিদারি প্রতিষ্ঠার পাশাপাশি গোসাবাতেই নিজের দ্বিতীয় আবাস বানান। ব্রিটিশ ভারতের স্থানীয়  দারিদ্র্যপীড়িত মানুষের জীবনযাত্রার উন্নয়নে প্রভূত কাজ করেন। তাদের নিয়ে গ্রামীণ ও সামাজিক উন্নয়নের নানা কর্মসূচির পরীক্ষা-নিরীক্ষা করেন। কৃষি ব্যবসায় ও শিল্পকাজ দ্বারা অর্থনৈতিক দুর্দশা দূরীকরণের জন্য স্বেচ্ছায় মিলিত হওয়ার চেষ্টায় উদ্যোগী করার আদর্শে তিনি দরিদ্র জনসাধারণকে উদ্বুদ্ধ করে তোলেন।তিনি নিজে ম্যাকিনন ম্যাকেঞ্জির অ্যান্ড কোম্পানির অন্যতম অংশীদার হয়ে গ্রামীণ পুনর্গঠন সম্ভব করে তুলতে তিনি গোসাবায় এবং  সুন্দরবনের বিভিন্ন স্থানে সমবায় ব্যবস্থা চালু করেন,  জনগণকে দায়িত্ব ভাগ করে নিতে শেখান।  তিনি গোসাবায় ১৫ জন সদস্য নিয়ে সমবায় ঋণদান সমিতিও প্রতিষ্ঠা করেন এবং তিনিই সমিতির জন্য প্রাথমিক মূলধন ৫০০ টাকা প্রদান করেন।   ১৯১৮ খ্রিস্টাব্দে  তিনি উপভোক্তা সমবায় সমিতিও শুরু করেন। ১৯১৯ খ্রিস্টাব্দে তিনি ধান, সব্জি, ফল ইত্যাদির জন্য পরীক্ষামূলক ভাবে কেন্দ্রীয় মডেল খামার গড়েন। ১৯২৩ খ্রিস্টাব্দে  সমবায় ধান বিক্রয় সমিতি প্রতিষ্ঠা করেন এবং ১৯২৪ খ্রিস্টাব্দে তিনি গোসাবা কেন্দ্রীয় সমবায় ব্যাংক প্রতিষ্ঠা করেন। সেসময় সমবায় সমিতির রেজিস্টার যামিনীভূষণ মিত্র তার এই সমবায় আন্দোলনে যথেষ্ট সহায়তা করেন। ১৯২৭ খ্রিস্টাব্দে হ্যামিল্টন তার নামেই প্রতিষ্ঠা করেন - যামিনী রাইস মিল।   ১৯৩২ খ্রিস্টাব্দের তিনি গোসাবায় গ্রামীণ পুনর্গঠন ইনস্টিটিউট শুরু করেন। এর ভিত্তিপ্রস্তর স্থাপন করেন তার স্ত্রী লেডি মার্গারেট হ্যামিল্টন    এবং ওই বছর পরে তিনি গোসাবায় এক টাকার নোট ইস্যু শুরু করেন। এছাড়াও তিনি নৈশ বিদ্যালয়,  হাসপাতাল প্রভৃতি স্থাপন করে তার ওই অঞ্চলকে একটি আদর্শ সমবায় উপনিবেশে পরিণত করেন। হ্যামিল্টন সাহেব গোসাবার রূপকার হিসাবে পরিচিত হন।
ড্যানিয়েল ম্যাকিনন হ্যামিল্টন নোবেল বিজয়ী কবি রবীন্দ্রনাথ ঠাকুরের সমসাময়িক এবং ঘনিষ্ঠ সহযোগী ছিলেন। তিনি তার কাছ থেকে গ্রাম পুনর্গঠন এবং সমবায় সমিতির প্রয়োজনীয়তার বিষয়ে পত্র আদান-প্রদান মারফত পরামর্শ লাভ করেন।
১৯৩০ এর  দশকে তাঁর গোসাবা প্রকল্প সমাপ্ত হওয়ার পর, ড্যানিয়েল হ্যামিল্টন রবীন্দ্রনাথ এবং মহাত্মা গান্ধী  উভয়কেই আমন্ত্রণ জানান।  রবীন্দ্রনাথ ১৯৩২ খ্রিস্টাব্দের ডিসেম্বরের শেষে গোসাবায় হ্যামিল্টনের কর্মযজ্ঞ দেখতে এসেছিলেন। সাহেবের আতিথেয়তায় তিনি দু-দিন বেকন বাংলোয় ছিলেন।   কিন্তু  মহাত্মা গান্ধী নিজে না এলেও তিনি ১৯৩৫ খ্রিস্টাব্দে ফেব্রুয়ারি মাসে তার ব্যক্তিগত সচিব  মহাদেব দেশাইকে পাঠান। দেশাই গোসাবাতে হ্যামিল্টনের সঙ্গে এক সপ্তাহ কাটিয়েছিলেন। পরে দেশাইএর পরিদর্শন নিয়ে গান্ধীজি তার হরিজন পত্রিকায় চারটি পর্বে বিস্তারিত বিবরণ প্রকাশ করেন। দেশের দরিদ্র কৃষকগণকে মহাজনের অত্যাচার থেকে রক্ষার জন্য তিনি ১৯২৯ খ্রিস্টাব্দে কেন্দ্রীয়  ব্যাঙ্ক কমিটিতে কৃষিঋণদানের জন্য বিশেষ গুরুত্ব দেন এবং তার প্রস্তাব গৃহীত হয়।
গান্ধী সাপ্তাহিক পত্রিকায় হরিজন -এ চার পর্বের সিরিজে এই সফর সম্পর্কে লিখেছেন। দেশাই হ্যামিল্টনের কাজের প্রশংসা করে তাকে প্রকৃত আদর্শবাদের  "একজন অসাধারণ মানুষ" হিসাবে উল্লেখ করেছেন।
মৃত্যু
স্যার ড্যানিয়েল ম্যাকিনন হ্যামিল্টন ১৯৩৯ খ্রিস্টাব্দের ৬ ডিসেম্বর তার ৭৯ তম জন্মদিনেই স্কটল্যান্ডে প্রয়াত হন।
দেলফিন সেরিগ
দেলফিন ক্ল্যের বেলতিয়ান সেরিগ (ফরাসি: Delphine Claire Beltiane Seyrig; ; ১০ই এপ্রিল, ১৯৩২ - ১৫ই অক্টোবর, ১৯৯০) ছিলেন লেবাননে জন্মগ্রহণকারী ফরাসি অভিনেত্রী, পরিচালক ও নারীবাদী। তিনি তার মঞ্চ ও চলচ্চিত্র উভয় কাজের জন্য পরিচিতি লাভ করেন। ফরাসি, ইংরেজি ও জার্মান ভাষায় দক্ষ হওয়ার কারণে তিনি কয়েকটি হলিউডের চলচ্চিত্রসহ এই তিন ভাষার চলচ্চিত্রে বিভিন্ন ধরনের চরিত্রে কাজ করতে সক্ষম হন। ইউরোপের বেশ কয়েকজন বিখ্যাত পরিচালকের সাথে ৩০টির অধিক চলচ্চিত্রে অভিনয় করেন। তার অভিনীত উল্লেখযোগ্য চলচ্চিত্র হল জোসেফ লোজির অ্যাক্সিডেন্ট (১৯৬৭), ফ্রঁসোয়া ত্রুফোর বিজিয়ে ভলি (১৯৬৮), লুই বুনুয়েলের মিল্কি ওয়ে (১৯৬৯) ও ডিসক্রিট চার্ম অব দ্য বুর্জোয়া (১৯৭২) এবং ফ্রেড জিনেমানের দ্য ডে অব দ্য জ্যাকেল (১৯৭৩)।
প্রারম্ভিক জীবন
সেরিগ ১৯৩২ সালের ১০ই এপ্রিল একটি বুদ্ধিজীবী প্রস্টেস্ট্যান্ট পরিবারে জন্মগ্রহণ করেন। তার পিতা অঁরি ছিলেন অ্যালসেটিয়ান। তিনি বৈরুত প্রত্নতাত্ত্বিক প্রতিষ্ঠানের পরিচালক এবং পরে দ্বিতীয় বিশ্বযুদ্ধের সময় নিউ ইয়র্কে ফ্রান্সের সাংস্কৃতিক রাজদূতের সহযোগী ছিলেন। তার মাতা হারমিন দ্য সোস্যুর ছিলেন সুইস এবং ভাষাবিদ ফার্দিনান্দ দ্য সোস্যুরের ভাগনি। দেলফিনের ভাই সুরকার ফ্রঁসি সেরিগ।
সেরিগের যখন ১০ বছর বয়স, তখন তার পরিবার লেবানন থেকে নিউ ইয়র্কে চলে যায়। তারা ১৯৪০-এর দশকের শেষের দিকে লেবাননে ফিরে আসেন। তিনি কলেজ প্রটেস্ট্যান্ট দ্য জুনে ফিলে ভর্তি হন। তিনি ১৯৪৭ থেকে ১৯৫০ সাল পর্যন্ত এই প্রতিষ্ঠানে পড়াশুনা করেন। যুবতী সেরিগ কমেডি দ্য সঁ-এতিয়েনে জঁ দাস্ত এবং সেন্ত্রে দ্রামাতিক দ্য লেস্তে অভিনয় বিষয়ে পড়াশুনা করেন।
কর্মজীবন
সেরিগ ১৯৫৪ সালে টিভি ধারাবাহিক শার্লক হোমস-এ ছোট চরিত্রে অভিনয় করেন। ১৯৫৬ সালে তিনি নিউ ইয়র্ক ফিরে যান এবং অ্যাক্টরস স্টুডিওতে পড়াশুনা করেন। ১৯৫৮ সালে তিনি তার প্রথম চলচ্চিত্র পুল মাই ডেইজি-তে কাজ করেন। নিউ ইয়র্কে তিনি পরিচালক অ্যালাইন রেসনাইয়ের সাথে পরিচিত হন, যিনি তাকে তার লাস্ট ইয়ার অ্যাট মারিয়েনবাড ছবিতে অভিনয়ের প্রস্তাব দেন। ছবিতে তার অভিনয় তাকে আন্তর্জাতিক অঙ্গনে পরিচিতি পাইয়ে দেয়। তিনি প্যারিসে ফিরে আসেন।
১৯৬০ থেকে ১৯৭০-এর দশকে সেরিগ ত্রুফো, লুই বুনুয়েল, মার্গেরিত দ্যুরা ও ফ্রেড জিনেমান এবং রেসনাইদের মত পরিচালকদের চলচ্চিত্রে কাজ করেন। তিনি রেসনাই পরিচালিত ১৯৬৩ সালের ম্যুইয়েল চলচ্চিত্রের জন্য ভেনিস চলচ্চিত্র উৎসব থেকে শ্রেষ্ঠ অভিনেত্রীর পুরস্কার লাভ করেন। ১৯৬৭ সালে তিনি নিকোলাস মোজলির উপন্যাস অবলম্বনে হ্যারল্ড পিন্টার নির্মিত নাট্যধর্মী অ্যাক্সিডেন্ট এবং ত্রুফো পরিচালিত বিজিয়ে ভলি (১৯৬৮) ছবিতে বৃদ্ধা নারী চরিত্রে অভিনয় করেন।
সেরিগ জিনেমান পরিচালিত দ্য ডে অব দ্য জ্যাকেল (১৯৭৩) চলচ্চিত্রে কোলেত দ্য মন্তপেলিয়ে ভূমিকায় অভিনয়ের জন্য অধিক পরিচিতি লাভ করেন। এছাড়া তিনি ১৯৭০-এর দশকে জোসেফ লোজির আ ডল্‌স হাউজ (১৯৭৩) এবং ডন সিগেলের দ্য ব্ল্যাক উইন্ডমিল (১৯৭৪) ছবিতে কাজ করেন।
১৯৭০-এর দশকের মাঝামাঝি সময়ে তিনি সক্রিয় নারীবাদী হয়ে ওঠেন। সে সময়ে তিনি বলেন, "মঞ্চ ও চলচ্চিত্র নারীদের নিজেদের সচেতনতা থেকে অনেক দূরে।" এই অবস্থাকে ঠিক করতে তিনি নারী পরিচালকদের সাথে কাজ শুরু করেন। ১৯৭৫ সালে তিনি মার্গেরিত দ্যুরার ইন্ডিয়া সং এবং শান্তাল আকারমানের জান দিয়েলমাঁ, ভাঁ ত্রোয়া কে দ্যু কমের্স মিল কাত্রভাঁ ব্রুইসেল ছবিতে শ্রেষ্ঠাংশে অভিনয় করেন। উল্লেখিত শেষ চলচ্চিত্রটি তার অভিনীত সবচেয়ে চাহিদাসম্পন্ন কাজ ছিল। এই ছবির নাম ভূমিকার মনোভাব বুঝানোর জন্য তাকে অত্যন্ত সংযত ও কঠোর পরিশ্রম-সম্পন্ন অভিনয় করতে হয়েছে।
ব্যক্তিগত জীবন
সেরিগ মার্কিন চিত্রশিল্পী জ্যাক ইয়ংগারম্যানকে (জ. ১৯২৬) বিয়ে করেন এবং পরবর্তীতে তাদের বিবাহবিচ্ছেদ হয়। ইয়ংগারম্যান প্যারিসে একোল দে বু-আর্তসে পড়াকালীন তাদের পরিচয় হয়। তাদের একমাত্র পুত্র ডানকানের জন্ম হয় ১৯৫৬ সালে প্যারিসে। ডানকান একজন সঙ্গীতজ্ঞ ও সুরকার। তিনি ফ্রান্স ও মার্কিন যুক্তরাষ্ট্রে কাজ করে থাকেন।
মৃত্যু
সেরিগে ফুসফুসের ক্যান্সারে আক্রান্ত হয়ে ১৯৯০ সালের ১৫ অক্টোবর ৫৮ বছর বয়সে মৃত্যুবরণ করেন। তাকে মন্তপার্নাস সমাধিতে সমাহিত করা হয়।
জো বাইডেন
জোসেফ রবিনেট বাইডেন জুনিয়র (জন্ম ২০ নভেম্বর ১৯৪২) একজন মার্কিন রাজনীতিবিদ এবং মার্কিন যুক্তরাষ্ট্রের ৪৬তম রাষ্ট্রপতি। ২০২০ সালের মার্কিন যুক্তরাষ্ট্রের প্রেসিডেন্ট নির্বাচনে ক্ষমতাসীন ডোনাল্ড ট্রাম্পকে পরাজিত করার পর ২০২১ সালের ২০ জানুয়ারি তিনি ৪৬তম রাষ্ট্রপতি হিসেবে শপথ গ্রহণ করেন। ডেমোক্রেটিক পার্টির একজন সদস্য বাইডেন এর আগে ২০০৯ থেকে ২০১৭ সাল পর্যন্ত ৪৭তম ভাইস প্রেসিডেন্ট এবং ১৯৭৩ থেকে ২০০৯ সাল পর্যন্ত ডেলাওয়্যারের জন্য মার্কিন যুক্তরাষ্ট্রের সিনেটর হিসেবে দায়িত্ব পালন করেছেন।
স্ক্র্যানটন, পেনসিলভানিয়া এবং নিউ ক্যাসেল কাউন্টি, ডেলাওয়্যারে বেড়ে ওঠা বাইডেন ১৯৬৮ সালে সিরাকিউজ বিশ্ববিদ্যালয় থেকে আইন ডিগ্রি অর্জন করার আগে ডেলাওয়্যার বিশ্ববিদ্যালয়ে পড়াশোনা করেন। তিনি ১৯৭০ সালে নিউ ক্যাসেল কাউন্টি কাউন্সিলর নির্বাচিত হন। তিনি ১৯৭২ সালে মাত্র ২৯ বছর বয়সে  আমেরিকার ইতিহাসে ষষ্ঠ সর্বকনিষ্ঠ সিনেটর হিসেবে ডেলাওয়্যার থেকে   মার্কিন সিনেটে নির্বাচিত হন । বাইডেন সিনেটের বৈদেশিক সম্পর্ক কমিটির দীর্ঘদিনের সদস্য ছিলেন এবং সর্বশেষ এর চেয়ারম্যানও নির্বাচিত হয়েছিলেন। তিনি ১৯৯১ সালে উপসাগরীয় যুদ্ধের  বিরোধিতা করেন, কিন্তু পূর্ব ইউরোপে ন্যাটো জোট সম্প্রসারণ এবং ১৯৯০ সালে যুগোস্লাভ যুদ্ধে হস্তক্ষেপ সমর্থন করেন। তিনি ২০০২ সালে ইরাক যুদ্ধ অনুমোদন প্রস্তাব সমর্থন করেন, কিন্তু ২০০৭ সালে মার্কিন সৈন্য বৃদ্ধির বিরোধিতা করেন। তিনি ১৯৮৭ থেকে ১৯৯৫ সাল পর্যন্ত সিনেটের বিচার বিভাগীয় কমিটির সভাপতিত্ব করেন, মাদক নীতি, অপরাধ প্রতিরোধ এবং নাগরিক স্বাধীনতা বিষয়ক বিষয় নিয়ে কাজ করেন; তিনি সহিংস অপরাধ নিয়ন্ত্রণ এবং আইন প্রয়োগকারী আইন এবং নারী নির্যাতন আইনপাস করার প্রচেষ্টার নেতৃত্ব দেন । তিনি  ছয়টি মার্কিন সুপ্রিম কোর্টের নিশ্চিতকরণ শুনানি তত্ত্বাবধান করেন, যার মধ্যে রবার্ট বোর্ক এবং ক্লারেন্স থমাসের বিতর্কিত শুনানি রয়েছে ।  তিনি ১৯৮৮ ও ২০০৮  সালে রাষ্ট্রপতি মনোনয়ন চাইলেও পাননি  ।
বাইডেন ছয়বার সিনেটে পুনর্নির্বাচিত হন, এবং চতুর্থ সর্বোচ্চ সিনেটর ছিলেন ।  তিনি ২০০৮ সালের প্রেসিডেন্ট নির্বাচনে জয়লাভের পর বারাক ওবামার ভাইস প্রেসিডেন্ট হিসেবে দায়িত্ব পালন করেন। ওবামা এবং বাইডেন ২০১২ সালে পুনর্নির্বাচিত হন। ভাইস প্রেসিডেন্ট হিসেবে, বাইডেন মহা মন্দা প্রতিরোধে ২০০৯ সালে অবকাঠামো ব্যয় তত্ত্বাবধান করেন। কংগ্রেশনাল রিপাবলিকানদের সাথে তার সমঝোতা ২০১০ সালের কর ত্রাণ আইন সহ আইন পাশ করতে সাহায্য করেছে, যা কর অচলাবস্থার সমাধান করেছে; ২০১১ সালের বাজেট নিয়ন্ত্রণ আইন,যা ঋণের ঊর্ধ্বসীমা সংকটের সমাধান করেছে। । তিনি মার্কিন যুক্তরাষ্ট্র-রাশিয়া নতুন সূচনা চুক্তিপাস করার প্রচেষ্টা, লিবিয়ায় সামরিক হস্তক্ষেপসমর্থন, এবং ২০১১ সালে মার্কিন সৈন্য প্রত্যাহারের মাধ্যমে ইরাকের প্রতি মার্কিন নীতি প্রণয়নে সহায়তা করেন। স্যান্ডি হুক প্রাথমিক বিদ্যালয় গুলি করার পর তিনি বন্দুক সহিংসতা টাস্ক ফোর্স নেতৃত্ব দেন। ২০১৭ সালের জানুয়ারি মাসে ওবামা বাইডেনকে স্বাধীনতার রাষ্ট্রপতি পদক প্রদান করেন।
২০১৯ সালের এপ্রিল মাসে বাইডেন ২০২০ সালের রাষ্ট্রপতি নির্বাচনের প্রার্থীতা ঘোষণা করেন এবং তিনি ২০২০ সালের জুন দলের মনোনয়ন নিশ্চিত করার জন্য প্রয়োজনীয় প্রতিনিধির সীমায় পৌঁছান। ১১ আগস্ট তিনি ক্যালিফোর্নিয়ার মার্কিন সিনেটর কমলা হ্যারিসকে তার  ভাইস প্রেসিডেন্ট   হিসেবে ঘোষণা করেন। বাইডেন ৩ নভেম্বর  প্রেসিডেন্ট ট্রাম্পের বিরুদ্ধে ২০২০ সালের প্রেসিডেন্ট নির্বাচনে  জয়লাভ করেন। তিনি শুধুমাত্র দ্বিতীয় অ-ক্ষমতাসীন উপরাষ্ট্রপতি  যিনি ১৯৬৮ সালে রিচার্ড নিক্সন  ছাড়াও মার্কিন যুক্তরাষ্ট্রের প্রেসিডেন্ট নির্বাচিত হন।
প্রাথমিক জীবন (১৯৪২–১৯৬৫)
জোসেফ রবিনেট বাইডেন জুনিয়র ১৯৪২ সালের ২০ নভেম্বর, পেনসিলভেনিয়ার স্ক্র্যান্টনের সেন্ট মেরি হাসপাতালে, ক্যাথরিন ইউজেনিয়া "জিন" বাইডেন (জন্ম ফিনেগেন) এবং জোসেফ রবিনেট বাইডেন সিনিয়র-এর ঘরে জন্মগ্রহণ করেন। একটি ক্যাথলিক পরিবারের বড় সন্তান তিনি, তার এক বোন, ভ্যালারী এবং ফ্রান্সিস এবং জেমস নামে দুই ভাই রয়েছে। জিন আইরিশ বংশোদ্ভূত ছিলেন, অন্যদিকে জোসেফ সিনিয়র ছিলেন একজন ইংরেজ, ফরাসী এবং আইরিশ বংশধর।
বাইডেনের বাবা ধনী ছিলেন, কিন্তু বাইডেনের জন্মের সময়কালে আর্থিক জটিলতায় পড়েছিলেন,  এবং বেশ কয়েক বছর ধরে পরিবারটি বাইডেনের মাতামহ-নানার সাথে থাকতো। ১৯৫০-এর দশকে স্ক্র্যান্টন অর্থনৈতিক পতনের মধ্যে পড়ে গিয়েছিলো এবং বাইডেনের বাবা নির্দিষ্ট কোন কাজ খুঁজে পেলেন না। ১৯৫৩ সালের শুরুতে, ডেলাওয়্যারের উইলমিংটনের একটি বাড়িতে যাওয়ার আগে, পরিবারটি ডেলাওয়্যারের ক্লেমন্টে একটি অ্যাপার্টমেন্টে বাস করত। বাইডেন সিনিয়র পরে একজন সফল পুরনো গাড়ী বিক্রেতা হয়ে ওঠেন, এবং মধ্যবিত্ত জীবনযাপনে পরিবারকে বজায় রেখেছিলেন।
ক্লেমন্টের আর্কমিয়ার একাডেমিতে, বাইডেন বেসবল খেলতেন এবং তিনি উচ্চ বিদ্যালয়ের ফুটবল দলের স্ট্যান্ডআউট হাফব্যাক এবং প্রশস্ত রিসিভার ছিলেন। একজন দরিদ্র ছাত্র হওয়া সত্বেও, তিনি তার কনিষ্ঠ ও জ্যেষ্ঠ বছরগুলোতে শ্রেণী প্রতিনিধি ছিলেন।  তিনি ১৯৬১ সালে তার স্নাতক সম্পন্ন করেন।
নেওয়ার্কের ডেলাওয়্যার বিশ্ববিদ্যালয়ে, বাইডেন সংক্ষিপ্তভাবে নবীন হিসাবে ফুটবল খেলেন এবং একজন অব্যক্ত শিক্ষার্থী হিসাবে, ১৯৬৫ সালে ইতিহাস ও রাষ্ট্রবিজ্ঞানে সম্মিলিত ডিগ্রি এবং ইংরেজিতে একটি গৌণ ডিগ্রির সাথে কলা স্নাতক ডিগ্রি (Bachelor of Arts) অর্জন করেন।
বাইডেনের তোতলামি রয়েছে, যা তার প্রাথমিক বিশের দশক থেকে উন্নত হতে শুরু হয়েছে। তিনি বলেছেন যে তিনি আয়নার সামনে কবিতা আবৃত্তি করে এটি হ্রাস করেছেন, তবে তাকে পরামর্শ দেওয়া হয়েছে যে এটি ২০২০ সালের ডেমোক্রেটিক পার্টির রাষ্ট্রপতি বিতর্কে তার কর্মদক্ষতাকে প্রভাবিত করতে পারে।
বিয়ে, আইন বিদ্যালয়, এবং প্রাথমিক জীবন (১৯৬৬–১৯৭২)
১৯৬৬ সালের ২৭ আগস্ট, একজন রোমান ক্যাথলিকের সঙ্গে নিজের মেয়ের বিয়ে বাবা-মায়ের এই অনীহা কাটিয়ে ওঠার পরে বাইডেন সিরাকিউজ বিশ্ববিদ্যালয়ের ছাত্রী নিলিয়া হান্টারকে (১৯৪২–১৯৭২) বিয়ে করেন; নিউইয়র্কের স্কানেটেলসের একটি ক্যাথলিক গির্জায় এই অনুষ্ঠানটি অনুষ্ঠিত হয়েছিল। তাদের তিনটি সন্তান ছিল: জোসেফ আর. "বিউ" বাইডেন তৃতীয় (১৯৬৯–২০১৫), রবার্ট হান্টার বাইডেন (জন্ম ১৯৭০) এবং নওমি ক্রিস্টিনা "অ্যামি" বাইডেন (১৯৭১–১৯৭২)।
১৯৬৮ সালে, বাইডেন বিশিষ্ট স্থানীয় রিপাবলিকান উইলিয়াম প্রিকেটের অধীনে উইলমিংটনের একটি ল ফার্মে ক্লার্ক হয়েছিলেন, এবং পরে তিনি বলেছিলেন, "নিজেকে আমি রিপাবলিকান হিসাবে ভাবি।" তিনি ডেমোক্রেটিকের ডেলাওয়্যার গভর্নর চার্লস এল. টেরির রক্ষণশীল জাতিগত রাজনীতিকে অপছন্দ করতেন এবং ১৯৬৮ সালে টেরিকে পরাজিত করেন এমন একজন উদারপন্থী রিপাবলিকান রাসেল ডাব্লুউ. পিটারসনকে সমর্থন করেছিলেন। বাইডেনকে স্থানীয় রিপাবলিকানদের কর্তৃক নিয়োগ দেওয়া হয়েছিল, কিন্তু রিপাবলিকান প্রেসিডেন্ট পদপ্রার্থী রিচার্ড নিক্সনের জন্য তার নিরবতা কারণে একজন স্বাধীন প্রার্থী হিসাবে নিবন্ধিত হন।
১৯৬৯ সালে, বাইডেন জনসাধারণের প্রতিনিধি (Public defender) হিসাবে প্রথম আইন অনুশীলন করেন এবং তারপরে স্থানীয়ভাবে একজন সক্রিয় ডেমোক্র্যাটের নেতৃত্বে এমন একটি প্রতিষ্ঠানে অনুশীলন করেন, যিনি তাঁকে ডেমোক্র্যাটিক ফোরামে হিসাবে নামকরণ করেন, যে দলটি রাষ্ট্রীয় দলের সংস্কার এবং পুনরুজ্জীবিত করার চেষ্টা করছিল; পরবর্তীকালে বাইডেন ডেমোক্র্যাট হিসাবে পুনঃনিবন্ধিত হন। তিনি এবং আরেকজন অ্যাটর্নি মিলে একটি আইন সংস্থাও গঠন করেছিলেন। যাইহোক, কর্পোরেট আইন তাকে আকর্ষণ করেনি, এবং ফৌজদারি আইন ভালভাবে সম্পন্ন করেননি। তিনি সম্পত্তি পরিচালনার দ্বারা তার আয় সম্পূরন করেন।
১৯৭০ সালের বাইডেন নিউ ক্যাসল কাউন্টি কাউন্সিলের একটি উদার প্ল্যাটফর্মে চতুর্থ জেলা আসনের হয়ে দৌড়ে ছিলেন, যার মধ্যে শহরতলিতে জনসাধারণের আবাসনের জন্য সমর্থন অন্তর্ভুক্ত ছিল। এই আসনটি রিপাবলিকান হেনরি আর. ফলসমের হাতে ছিল, যিনি কাউন্সিলের জেলাগুলোর পুনর্বিবেচনার পরে পঞ্চম জেলা আসনের দৌড়ে ছিলেন।   বাইডেন সাধারণ নির্বাচনে বিজয়ী হন এবং ১৯৭১ সালের ৫ জানুয়ারি দায়িত্ব গ্রহণ করেন।  তিনি ১৯৭৩ সালের ১ জানুয়ারি পর্যন্ত দায়িত্ব পালন করেন এবং ডেমোক্র্যাট ফ্রান্সিস আর. সুইফট তাঁর স্থলাভিষিক্ত হন।    তিনি কাউন্টি কাউন্সিলে দায়িত্ব পালনকালে বড় বড় হাইওয়ে প্রকল্পগুলোর বিরোধিতা করেছিলেন, তিনি যুক্তি দিয়েছিলেন যে উইলমিংটনের পাড়াগুলোকে এগুলো ব্যাহত করতে পারে।
১৯৭২ সালের ডেলাওয়্যারে মার্কিন সিনেট প্রচারণা
১৯৭২ সালে বাইডেন পদে থাকাকালীন রিপাবলিকান জে. কালেব বোগসকে পরাজিত করে ডেলাওয়্যার থেকে কনিষ্ঠ মার্কিন সিনেটর হন। তিনিই একমাত্র ডেমোক্র্যাট ছিলেন, যিনি বোগসকে চ্যালেঞ্জ জানাতে ইচ্ছুক ছিলেন। ন্যূনতম প্রচার তহবিলের সাথে, তার জয়ের কোনও সুযোগ ছিলো না। পরিবারের সদস্যরা ও কর্মচারীরা এই প্রচারণটি পরিচালনা করেছিলেন, ভোটারদের মুখোমুখি সাক্ষাৎ এবং হস্ত বিতরণকারী অবস্থানের কাগজপত্রের উপর নির্ভর করে, যা ডেলাওয়ারের ছোট আকার বলেই সম্ভব হয়েছিল। তিনি এএফএল–সিআইও এবং ডেমোক্র্যাটিক পোলস্টার (জনমতসম্বন্ধে ভোট-গ্রহণাদিত্র দক্ষ ব্যক্তি) প্যাট্রিক ক্যাডেলের কাছ থেকে সহায়তা পেয়েছিলেন। তার প্রচারের মাধ্যম ছিল পরিবেশ, ভিয়েতনাম থেকে প্রত্যাহার, নাগরিক অধিকার, গণপরিবহন, ন্যায়সঙ্গত কর, স্বাস্থ্যসেবা এবং "যথারীতি রাজনীতি" সম্পর্কে জনসাধারণের অসন্তুষ্টিকে কেন্দ্র করে। নির্বাচনের কয়েক মাস আগে, বাইডেন প্রায় ত্রিশ শতাংশ পয়েন্ট পেয়ে বোগসকে অনুসরণ করেছিলেন, তবে তাঁর শক্তি, আকর্ষণীয় তরুণ পরিবার এবং ভোটারদের আবেগের সাথে যোগাযোগের দক্ষতা, তার পক্ষে কাজ করেছে, এবং তিনি শেষপর্যন্ত ৫০.৫ শতাংশ ভোট পেয়ে জয়লাভ করেন।
স্ত্রী-কন্যার মৃত্যু
নির্বাচনের কয়েক সপ্তাহ পর ১৯৭২ সালের ১৮ ডিসেম্বর ডেলাওয়ারের হকিসিনে ক্রিসমাসের শপিংয়ের সময় বাইডেনের স্ত্রী নিলিয়া এবং এক বছরের কন্যা নওমী একটি গাড়ি দুর্ঘটনায় মারা গিয়েছিলেন। নিলিয়ার স্টেশন ওয়াগনটি একটি চৌরাস্তা থেকে সরানোর সময় একটি সেমি ট্রেলার ট্রাক ধাক্কা দেয়। তাদের ছেলে বিউ (বয়স৩) এবং হান্টার (বয়স২) বড় ধরনের দুর্ঘটনার হাত থেকে বেঁচে যান এবং তাদের অনুকূল অবস্থায় হাসপাতালে নিয়ে যাওয়া হয়েছিল, বিউ-এর একটি পা ভাঙ্গা এবং অন্যান্য ক্ষত নিয়ে এবং হান্টারের একটি মাথার খুলি সামান্য ফাটা ও মাথায় অন্যান্য আঘাত নিয়ে। বাইডেন তাদের যত্ন নেওয়ার জন্য পদত্যাগ করার কথা বিবেচনা করেছিলেন, তবে সিনেটের সংখ্যাগরিষ্ঠ নেতা মাইক ম্যানসফিল্ড তাকে এ সিদ্ধান্ত না নিতে রাজি করেছিলেন।
এর বছরখানেক পরে, বাইডেন বলেছিলেন তিনি শুনেছেন যে, ট্রাক চালক দুর্ঘটনার পূর্বে মদ পান করেছিলেন। তবে চালকের পরিবার সেই দাবি অস্বীকার করে, এবং পুলিশ কখনও এটিকে সমর্থন করে নি। বাইডেন পরে পরিবারের কাছে ক্ষমা চেয়েছিলেন।
দ্বিতীয় বিয়ে
বাইডেন তার দ্বিতীয় স্ত্রী শিক্ষক জিল ট্রেসি জ্যাকবসকে তার রাজনীতি এবং জীবনের প্রতি আগ্রহের পুনর্নবীকরণের জন্য কৃতিত্ব দেন; তারা ১৯৭৫ সালের একটি অজানা তারিখে মিলিত হয়েছিলেন এবং ১৯৭৭ সালের ১৭ জুন নিউ ইয়র্কের জাতিসংঘের চ্যাপেলে (খ্রিস্টানদের নিজস্ব প্রার্থনাগৃহ) বিয়ে করেছিলেন। তারা রোমান ক্যাথলিক এবং ডেলাওয়্যারের গ্রিনভিলে সেন্ট জোসেফস অন দ্য ব্র্যান্ডইউইনে একত্রে যোগ দেন। তাদের মেয়ে অ্যাশলে ব্লেজার (জন্ম ১৯৮১) একজন সমাজকর্মী, তিনি চিকিৎসক হাওয়ার্ড ক্রেইনের সঙ্গে বিবাহবন্ধনে আবদ্ধ হয়েছেন। ছেলে বিউ বাইডেন ইরাকে সেনাবাহিনীর বিচারক অ্যাডভোকেট এবং পরে ডেলাওয়্যারের অ্যাটর্নি জেনারেল নিযুক্ত হয়েছিলেন; ২০১৫ সালে তিনি মস্তিষ্কের ক্যান্সারে মারা গিয়েছিলেন। ছোট ছেলে হান্টার বাইডেন ওয়াশিংটনের একজন লবিস্ট এবং বিনিয়োগ উপদেষ্টা।
১৯৯১ থেকে ২০০৮ সাল পর্যন্ত বাইডেন উইডেনার ইউনিভার্সিটি স্কুল অফ ল-এ সাংবিধানিক আইন বিষয়ক একটি সেমিনারে সহকারী হিসাবে শিখিয়েছিলেন। সেমিনারটি প্রায়শই অপেক্ষামান তালিকায় থাকত। ক্লাস পড়ানোর জন্য বাইডেন কখনও কখনও বিদেশ থেকেও ফিরে আসতেন।
সিনেট কার্যক্রম
১৯৭৩ সালের জানুয়ারিতে সিনেটের সেক্রেটারি ফ্রান্সিস আর. ভ্যালিও উইলমিংটন মেডিকেল সেন্টারের ডেলাওয়্যার বিভাগে বাইডেনকে শপথ করিয়েছিলেন। উপস্থিত ছিলেন তার ছেলে বিউ (যার পা তখনও অটোমোবাইল দুর্ঘটনার কারণে ফাটল ছিল) ও হান্টার এবং পরিবারের অন্যান্য সদস্যরা। ৩০ বছর বয়সে তিনি মার্কিন যুক্তরাষ্ট্রের ইতিহাসে ষষ্ঠতম কনিষ্ঠ সিনেটর ছিলেন।
তার ছেলেদের প্রতিদিন দেখতে, বাইডেন তার ডেলাওয়্যার বাড়ি এবং ডি.সি'র মধ্যে ট্রেনে চলাচল করেতেন—প্রতি রাস্তা ৯০মিনিট করে—এবং সিনেটে ৩৬ বছর ধরে তার এই অভ্যাসটি বজায় রেখেছিলেন।
সিনেটে তার প্রাথমিক বছরগুলোতে, বাইডন ভোক্তা সুরক্ষা এবং পরিবেশগত বিষয়গুলোতে মনোনিবেশ করেছিলেন এবং বৃহত্তর সরকারের জবাবদিহিতার আহ্বান জানান। ১৯৭৪ সালের একটি সাক্ষাৎকারে, তিনি নিজেকে নাগরিক অধিকার ও স্বাধীনতা, প্রবীণ নাগরিকদের উদ্বেগ ও স্বাস্থ্যসেবা সম্পর্কে উদার হিসাবে এবং গর্ভপাত ও সামরিক নিবন্ধকরণ সহ অন্যান্য ইস্যুতে রক্ষণশীল হিসাবে বর্ণনা করেছিলেন।
সিনেটে তাঁর কর্মজীবনের প্রথম দশকে, বাইডেন অস্ত্র নিয়ন্ত্রণের দিকে মনোনিবেশ করেন। ১৯৭৯ সালে সোভিয়েত প্রধানমন্ত্রী লিওনিড ব্রেজনেভ এবং মার্কিন রাষ্ট্রপতি জিমি কার্টারের স্বাক্ষরিত সল্ট দ্বিতীয় চুক্তি অনুমোদনে কংগ্রেস ব্যর্থ হওয়ার পরে, আমেরিকান উদ্বেগ এবং সিনেটের পররাষ্ট্র সম্পর্ক কমিটির আপত্তি সংবলিত পরিবর্তনগুলো সুরক্ষিত করার জন্য বাইডেন সোভিয়েতের পররাষ্ট্রমন্ত্রী আন্ড্রে গ্রোমিকোর সাথে সাক্ষাৎ করেন। রিগান প্রশাসন যখন কৌশলগত প্রতিরক্ষা উদ্যোগের বিকাশের জন্য ১৯৭২ সালের প্রথম সল্ট চুক্তি শিথিলভাবে ব্যাখ্যা করতে চেয়েছিল, তখন বাইডেন চুক্তিটি কঠোরভাবে মেনে চলার পক্ষে যুক্তি দিয়েছিলেন। বর্ণবাদ সম্পর্কে অব্যাহত নীতি থাকা সত্ত্বেও দক্ষিণ আফ্রিকাতে রিগান প্রশাসনের সমর্থনের জন্য সিনেটের শুনানিতে পররাষ্ট্রমন্ত্রী জর্জ শাল্টজকে বহিষ্কার করা হলে তিনি যথেষ্ট মনোযোগ পেয়েছিলেন।
বাইডেন ১৯৮১ সালে সিনেটের বিচার বিভাগীয় কমিটির সংখ্যালঘু সদস্য হন। ১৯৮৪ সালে, তিনি বিস্তৃত অপরাধ নিয়ন্ত্রণ আইনটি সফলভাবে পাসের জন্য ডেমোক্র্যাটিক ফ্লোর ম্যানেজার ছিলেন; সময়ের সাথে সাথে অপরাধ সংক্রান্ত আইনের কঠোর বিধানগুলো বিতর্কিত হয়ে ওঠে এবং ২০১৯ সালে বাইডেন বিলটি পাস করার ক্ষেত্রে তার ভূমিকাকে একটি "বড় ভুল" বলে অভিহিত করেন। তার সমর্থকরা আইনের বাজে কিছু ধারাগুলো সংশোধন করার জন্য তাঁর প্রশংসা করেছিলেন এবং এটি ছিল তার সময়ের সবচেয়ে গুরুত্বপূর্ণ আইনসভা সাফল্য। এই বিলে যুক্তরাষ্টীয় অস্ত্র আক্রমণ নিষিদ্ধকরণ এবং নারীর প্রতি সহিংসতা বিরোধী আইন অন্তর্ভুক্ত ছিল, যা তিনি তার সবচেয়ে গুরুত্বপূর্ণ আইন বলে উল্লেখ করেছিলেন।